
Automatikus szövegegyszerűsítés a magyar nyelvre

Dolgozatom az első, magyar nyelvre létrehozott standard és egyszerűsített szövegpárokból álló párhuzamos korpuszt mutatja be. A dolgozat egyrészt leírja a korpusz létrehozásának folyamatát, mely egy külföldi korpusz lefordításával valósult meg, valamint a korpusz minőségének az ellenőrzését is. Emellett a dolgozat elvégzi a korpusz hasznosíthatóságának az elemzését három, már létező nyelvmodell segítségével, melynek kimenetei mind manuális elemzéssel, mind pedig egy kérdőíves vizsgálat keretei között értékelésre kerültek. A korpusz azzal a távlati céllal jött létre, hogy tanítókorpuszként funkcionáljon egy automatikus szövegegyszerűsítést lehetővé tevő számítógépes modell számára. Így a dolgozat célja nem csupán a korpusz bemutatása, hanem az automatikus szövegegyszerűsítés kommunikációs folyamatának a nyelvészeti szempontú bemutatása is. Az elemzés eredményei alapján plauzibilisnek tűnik az, hogy a korpusz segítségével létrehozható egy szövegegyszerűsítő modell a magyar nyelvre is.

Dolgozatom főbb eredményei tehát a következők:
1.) egy standard és egyszerűsített szövegekből álló párhuzamos korpusz létrehozása egy erőforrásszegény nyelvre;
2.) a létrehozott korpusz minőségének és használhatóságának elemzése, melynek eredményei alapján látható, hogy a korpusz segítségével akár magyar nyelvre is létrehozható egy szövegegyszerűsítő modell.



